**«Σα μαγεμένο το μυαλό μου»: Ρεμπετική βραδιά στο Πόρτο Κάγιο**

**Με αφορμή το ομώνυμο βιβλίο του Θανάση Σκρουμπέλου**

Την **Πέμπτη 28 Δεκεμβρίου, στις 9 το βράδυ** σας περιμένουμε στο μεζεδοπωλείο **Πόρτο Κάγιο στην Αγία Παρασκευή** για

Καλεσμένος μας θα είναι **ο συγγραφέας του βιβλίου «Σα μαγεμένο το μυαλό μου» (εκδόσεις Τόπος) Θανάσης Σκρουμπέλος** που θα μοιραστεί στιγμές από τις ιστορίες μιας αξέχαστης εποχής που μέσα από τα κείμενα και τις εικόνες του ζωντανεύει με ξεχωριστό τρόπο.

Ο **Σταμάτης Πάρχας**, ντύνει μουσικά τη βραδιά με το μπουζούκι και το τραγούδι του.

Την εκδήλωση επιμελείται και παρουσιάζει ο **Κώστας Στοφόρος**

**Πόρτο Κάγιο, Γαρυττού 112 Αγία Παρασκευή -κοντά στο Μετρό Χαλάνδρι- τηλ. 21 0600 3352 /6974586419**

**Για το βιβλίο**

To «Σα μαγεμένο το μυαλό μου» περιλαμβάνει έναν κύκλο αφηγήσεων και εικόνων εμπνευσμένων από έναν αντίστοιχο κύκλο δημοφιλών ρεμπέτικων και λαϊκών τραγουδιών. Ο Θανάσης Σκρουμπέλος, δεινός αρχαιολόγος της λαϊκής σοφίας, της λαϊκής πίστης, των λαϊκών πόθων, των λαϊκών αναγκών, σκάβει βαθιά φέρνοντας στο φως αυθεντικά ήθη και πηγαίες συμπεριφορές, πολύτιμες μνήμες, αρχαίες πληγές και συλλογικούς καημούς.

H πρωτοτυπία αυτού του πολύχρωμου τόμου δεν περιορίζεται στις αφηγήσεις. Οι λαϊκές ζωγραφιές του Σκρουμπέλου, εν είδει αγιογραφίας, χάρη στην εμπνευσμένη μαστοριά του, αποτυπώνουν με τη σειρά τους αισθήματα, σχέσεις, βάσανα, πόθους, ζωγραφίζοντας ό,τι δεν μπορεί να αρθρώσουν οι λέξεις: ολόγυμνη τη λαϊκή ψυχή μες στο άρρητο μεγαλείο της. Το Σα μαγεμένο το μυαλό μου αποκαλύπτει έτσι έναν παραδεισένιο Τόπο όπου κάθε πινελιά και κάθε λέξη, κάθε σχέδιο και κάθε ιστορία επιτρέπουν στο τέλος σαν μαγεμένο το μυαλό του αναγνώστη να φτερουγίσει στο άπειρο…

**Γράφει η Μαριάννα Τζιαντζή για το Πριν**

Μια συλλογή με 19 διηγήματα και ισάριθμες ζωγραφιές και, όπως μας λέει ο υπότιτλος, Ιστορίες και εικόνες, ταξίμια της λαϊκής ψυχής (εκδ. Τόπος). Ο συγγραφέας, γέννημα θρέμμα του Κολωνού, με μακρά και φωτεινή θητεία στην πεζογραφία, το θέατρο, τη συγγραφή σεναρίων, τη δημοσιογραφία αλλά και στον αντιδικτατορικό αγώνα (ναι, να το λέμε κι αυτό) γράφει και ζωγραφίζει ιστορίες. Ιστορίες μέσα στις οποίες φτερουγίζουν ο λαϊκός πολιτισμός, η περηφάνια, οι καημοί, ο έρωτας, το φιλότιμο, η φιλία, η προδοσία, η δίκαιη εκδίκηση. Κάθε ιστορία είναι εμπνευσμένη από ένα ρεμπέτικο ή λαϊκό τραγούδι και συνοδεύεται από μια ολοσέλιδη ζωγραφιά φιλοτεχνημένη από τον συγγραφέα.

Ο λαϊκός πολιτισμός δεν είναι μια ονειρική έννοια, πλασμένη σε εργαστήρια θεωρητικών. Στις σελίδες του βιβλίου του Θανάση Σκρουμπέλου, οι αξίες, τα όνειρα και οι ανάγκες του λαού ζωντανεύουν, πάλλονται, μιλούν με απλότητα και δύναμη μέσα από τα πρόσωπα. Πρόσωπα που κινούνται στους δρόμους φτωχών συνοικιών, σε σπίτια και μαγαζιά, στις φυλακές, στο γήπεδο. Αρκετές ιστορίες είναι εμπνευσμένες από πραγματικά περιστατικά (όπως τα τραγούδια έξω από τις Φυλακές Αβέρωφ ή ο διαβόητος «σερίφης» του Έβρου), άλλες είναι γέννημα της φαντασίας του συγγραφέα αλλά μοιάζουν πιο αληθινές και από τις «αληθινές».

Το βιβλίο αυτό φέρνει στη ζωή μας χρώμα, χαμόγελο, ελπίδα. Αξίζει να το διαβάσουμε αλλά και να το προσφέρουμε σαν χριστουγεννιάτικο δώρο στους φίλους μας.

Μ. Τζιαντζή, Πριν 9/12/2023

**Για τον συγγραφέα**

Ο Θανάσης Σκρουμπέλος, εκτός από συγγραφέας, είναι γνωστός σκηνοθέτης και σεναριογράφος. Σπούδασε Καλές Τέχνες (χαρακτική και αγιογραφία) στην Αθήνα και κινηματογράφο στο Λονδίνο (στο London Film School), με υποτροφία της Διεθνούς Αμνηστίας, ως διωκόμενος από τη δικτατορία. Έχει εργαστεί ως δημοσιογράφος σε αθηναϊκές εφημερίδες και περιοδικά, ενώ έχει γράψει σενάρια για την τηλεόραση (Τα παιδιά της Νιόβης του Κώστα Κουτσομύτη) και τον κινηματογράφο (Το πέρασμα, Η Αριάδνη μένει στη Λέρο, Καλή πατρίδα σύντροφε κ.ά). Έχει σκηνοθετήσει ταινίες μεγάλου μήκους (Αλιόσσα, Χαβάη, Ο Τζώνης Κελν, κυρία μου, την ομαδική Νέος Παρθενώνας, και τη σπονδυλωτή Η αυλή με τα σκουπίδια κ.ά.). Ασχολείται επίσης με τη συγγραφή και τη μετάφραση θεατρικών έργων (Χαβάη, Μυστικές φωνές, Γέρμα, Γέλιο στο σκοτάδι κ.ά.).

Έχει εκλεγεί αρκετές φορές μέλος του Διοικητικού Συμβουλίου της Εταιρείας Ελλήνων Σκηνοθετών και είναι από τα ιδρυτικά μέλη της Ένωσης Σεναριογράφων Ελλάδος.